text: Horsens tager mod verden
  28 maj 2012 kl. 15.23
  Parlamentarikere og emhedsmænd fra 78 lande i Afrika, Vestindien og Stillehavsøerne er i disse dage samlet i Forum Horsens. Mandag var flere af dem inviteret til morgenmad i private hjem.
  50 familier i Horsens skal spise med en udenlandsk politiker. 
  Blandt de danske gæstgivere er parret Allan Skou Larsen og Lisbeth Fløe, der mandag morgen havde dækket op i haven til morgenmad med det gambianske parlamentsmedlem Netty Bandeh og den danske udviklingsminister Christian Friis Bach (R).
  
  Klimaforandringer
  Netty Bandeh skal de næste par dage deltage i en konference i byen sammen med repræsentanter fra 105 lande.
  Her er klimaforandringer på programmet - og det var det også over morgenmaden mandag. 
  Den officielle åbning af en række møder blev foretaget af statsminister Helle Thorning-Schmidt.
  
  EU-formandskabet
  De omkring 500 parlamentarikere og over 100 embedsmænd er i Horsens i anledning af EU-formandskabet, der bliver afviklet i byen. 
  De mange lande i Afrika, Vestindien og Stillehavet har i mange år haft et udviklingssamarbejde med EU.
  